b'\n_START_ARTICLE_\nIoan Georgescu (amiral)\n_START_SECTION_\nBiografie\n_START_PARAGRAPH_\nIoan Georgescu s-a n\xc4\x83scut \xc3\xaen anul 1891. A absolvit cursurile \xc8\x98colii Navale din Fiume (1906-1910) \xc8\x99i apoi pe cele ale \xc8\x98colii Navale de R\xc4\x83zboi din Paris (1932-1933), ob\xc8\x9bin\xc3\xa2nd diploma de inginer naval. \xc3\x8en anul 1914 i s-a dat comanda vedetei fluviale "Maior Giurescu", iar \xc3\xaen timpul primului r\xc4\x83zboi mondial a comandat canoniera "Siretul" (1916) \xc8\x99i vedeta fluvial\xc4\x83 "Maior Gheorghe \xc8\x98on\xc8\x9bu" (1916-1917)._NEWLINE_\xc3\x8en anul 1918 a fost numit \xc3\xaen func\xc8\x9bia de comandant militar al portului Giurgiu, iar \xc3\xaen 1919 i s-a \xc3\xaencredin\xc8\x9bat comanda Diviziei u\xc8\x99oare de Dun\xc4\x83re. \xc3\x8entre anii 1920-1922, locotenent-comandorul Ioan Georgescu a de\xc8\x9binut func\xc8\x9bia de comandant al Academiei Navale "Mircea cel B\xc4\x83tr\xc3\xa2n" din Constan\xc8\x9ba. La 1 aprilie 1931, comandorul Ioan Georgescu este numit comandantul grupului de distrug\xc4\x83toare, de\xc8\x9bin\xc3\xa2nd \xc8\x99i comanda distrug\xc4\x83torului "Regele Ferdinand", de unde este mutat la comanda distrug\xc4\x83torului "M\xc4\x83r\xc4\x83\xc8\x99e\xc8\x99ti"._NEWLINE_\xc3\x8en anul 1932 a de\xc8\x9binut func\xc8\x9bia de \xc8\x99ef de Stat Major la Divizia de Mare, iar la 1 aprilie 1937 i s-a \xc3\xaencredin\xc8\x9bat comanda Escadrei de monitoare. Un an mai t\xc3\xa2rziu, a devenit \xc8\x99ef de Stat Major al Marinei Militare Rom\xc3\xa2ne. La 10 iulie 1940 i s-a \xc3\xaencredin\xc8\x9bat comanda \xc8\x98colilor Marinei, iar la 18 iulie 1940 a fost numit comandant al For\xc8\x9belor Navale Maritime. \xc3\x8en timpul r\xc4\x83zboiului a fost comandant al Diviziei de Mare. La 15 decembrie 1941 contraamiralul Georgescu a fost numit comandant al Marinei Regale Rom\xc3\xa2ne \xc8\x99i \xc8\x99ef de Stat Major al Marinei din Marele Stat Major._NEWLINE_\xc3\x8en perioada 16 iunie 1942 - 27 martie 1945, viceamiralul ing. Ioan Georgescu a de\xc8\x9binut func\xc8\x9bia de comandant al Marinei Militare Rom\xc3\xa2ne. Dup\xc4\x83 lovitura de stat din 23 august 1944, a primit sarcina s\xc4\x83 \xc3\xaempiedice infiltrarea germanilor \xc8\x99i bulgarilor \xc3\xaen Delta Dun\xc4\x83rii \xc8\x99i s\xc4\x83 supravegheze Dun\xc4\x83rea, de la Sili\xc8\x99tea p\xc3\xa2n\xc4\x83 la v\xc4\x83rsare. Prin intermediul negocierilor purtate de c\xc4\x83tre contraamiralul Horia Macellariu cu amiralul german Brinkmann, s-a reu\xc8\x99it s\xc4\x83 se blocheze \xc8\x99i s\xc4\x83 se dezarmeze flota german\xc4\x83 din portul Constan\xc8\x9ba, contribuidu-se la evacuarea nem\xc8\x9bilor din Dobrogea. La sf\xc3\xa2r\xc8\x99itul lunii august 1944 a fost r\xc4\x83nit pe drumul dinspre Bucure\xc8\x99ti c\xc4\x83tre Paris de c\xc4\x83tre trupele germane aflate \xc3\xaen retragere._NEWLINE_Viceamiralul Ion Georgescu a fost numit la 1 septembrie 1944 \xc3\xaen func\xc8\x9bia de subsecretar de stat pentru marin\xc4\x83._NEWLINE_Pentru dou\xc4\x83 luni \xc8\x99i jum\xc4\x83tate, a fost \xc8\x99i subsecretar de stat pentru Marin\xc4\x83 \xc3\xaen Guvernul Constantin S\xc4\x83n\xc4\x83tescu (1) (23 august - 3 noiembrie 1944). La data de 27 martie 1945, viceamiral ing. Ioan Georgescu a fost trecut din oficiu \xc3\xaen rezerv\xc4\x83 prin \xc3\x8enaltul Decret Regal nr. 884/1945._NEWLINE_Dup\xc4\x83 preluarea puterii de c\xc4\x83tre regimul comunist, a fost arestat \xc8\x99i condamnat la \xc3\xaenchisoare, \xc3\xaen baza probelor unui dosar contraf\xc4\x83cut de Securitate. \xc8\x98i-a efectuat deten\xc8\x9bia la penitenciarele Jilava, Aiud \xc8\x99i Sighet. Viceamiralul Ioan Georgescu a \xc3\xaencetat din via\xc8\x9b\xc4\x83 \xc3\xaen anul 1977.'